title: A Bizottság (EU) 2019/1661 végrehajtási rendelete (2019. szeptember 24.) egyes áruk Kombinált Nómenklatúra szerinti besorolásáról

text:
                  1.10.2019

                  HU

                  Az Európai Unió Hivatalos Lapja

                  L 251/1

         A BIZOTTSÁG (EU) 2019/1661 VÉGREHAJTÁSI RENDELETE
         (2019. szeptember 24.)
         egyes áruk Kombinált Nómenklatúra szerinti besorolásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 57. cikke (4) bekezdésére és 58. cikke (2) bekezdésére,
         mivel:

                     (1)

                     A 2658/87/EGK tanácsi rendelet (2) mellékletét képező Kombinált Nómenklatúra egységes alkalmazása érdekében intézkedéseket kell elfogadni az e rendelet mellékletében meghatározott áruk besorolásáról.

                     (2)

                     A 2658/87/EGK rendelet meghatározza a Kombinált Nómenklatúra értelmezésére vonatkozó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul, vagy azt bármilyen további albontással egészíti ki, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.

                     (3)

                     Az említett általános szabályok értelmében a mellékletben szereplő táblázat (1) oszlopában leírt árukat a táblázat (2) oszlopában feltüntetett KN-kód alá kell besorolni a (3) oszlopban kifejtett indokok alapján.

                     (4)

                     Indokolt úgy rendelkezni, hogy az e rendelet hatálya alá tartozó áruk tekintetében kibocsátott, de az e rendelet rendelkezéseivel összhangban nem álló kötelező érvényű tarifális felvilágosítást a jogosult – a 952/2013/EU rendelet 34. cikkének (9) bekezdésével összhangban – meghatározott ideig továbbra is felhasználhatja. Ezt az időszakot három hónapban kell meghatározni.

                     (5)

                     Az e rendeletben előírt intézkedések összhangban vannak a Vámkódexbizottság véleményével,

               ELFOGADTA EZT A RENDELETET:

            1. cikk
            A melléklet táblázatának (1) oszlopában leírt árukat a Kombinált Nómenklatúrában a táblázat (2) oszlopában megjelölt KN-kód alá kell besorolni.

            2. cikk
            Az e rendelet rendelkezéseivel összhangban nem álló kötelező érvényű tarifális felvilágosítás – a 952/2013/EU rendelet 34. cikkének (9) bekezdésével összhangban – e rendelet hatálybalépésének időpontjától kezdve három hónapig továbbra is felhasználható.

            3. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. szeptember 24-én.

                  a Bizottság részéről

                  az elnök nevében,

               Stephen QUEST

                  Főigazgató

                  Adóügyi és Vámuniós Főigazgatóság

            (1)  HL L 269., 2013.10.10., 1. o.

            (2)  A Tanács 2658/87/EGK rendelete (1987. július 23.) a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).

               MELLÉKLET

                        Árumegnevezés

                        Besorolás (KN-kód)

                        Indokolás

                        (1)

                        (2)

                        (3)

                        Halványsárga, folyékony, 93 %-ban zsírsav-etil-észterből, 7 %-ban pedig oligomerekből és részleges gliceridekből álló termék.
                        A termék többek között szardella, szardínia és makréla halfajokból nyert halolajból készül.Az előállítási folyamat finomításból, hidrolízisből, etil-észterezésből és frakcionálásból áll. A hidrolízis és az etil-észterezés során a trigliceridek zsírsav-etil-észterekké alakulnak át.
                        A terméket élelmiszer-, takarmány- és gyógyszeriparban további feldolgozásra szánják. 190 kg kapacitású védőgázas acél hordókba csomagolják, és abban szállítják.

                        2106 90 92

                        A besorolást a Kombinált Nómenklatúra értelmezésére szolgáló 1. és 6. általános szabály, a 38. árucsoporthoz tartozó 1. b) megjegyzés, valamint a 2106, a2106 90  és a2106 90 92  KN-kód szövegezése határozza meg.
                        A 1516 vtsz. alá történő besorolás kizárt, mert a termék elsősorban a zsírsavak etanollal és nem glicerinnel történő észterezésével nyert etil-észterekből áll. A termék feldolgozási foka ezért meghaladja a 1516 vtsz. esetében megengedett szintet, mivel az említett vtsz. csak az újraészterezett triglicerideket tartalmazza (lásd még a HR Magyarázat 5308 vtsz.-hoz tartozó magyarázata (B) részének 2. pontját).
                        Ezenkívül a zsírsav-etil-észterek nem állati, illetve növényi zsírok vagy olajok (lásd még a HR Magyarázat 15. Árucsoporthoz tartozó Általános rendelkezések (A) részének második bekezdését).
                        A termék 38. Árucsoportba besorolása kizárt, mivel tápértékkel rendelkezik és emberi táplálék készítéséhez használják fel (lásd a 38. Árucsoporthoz tartozó Megjegyzések 1. b) pontját).
                        Ezért a terméket a 2106 90 92  KN-kód alá, más élelmiszer-készítményként kell besorolni (lásd még a 2106.90/37. számú HR áruosztályozási véleményt).


title: A Bizottság (EU) 2018/1508 végrehajtási rendelete (2018. október 10.) a sovány tejpor állami intervenció keretében történő felvásárlása esetén a 2019. pénzügyi évben alkalmazandó értékcsökkenési együttható rögzítéséről

text:
                  11.10.2018

                  HU

                  Az Európai Unió Hivatalos Lapja

                  L 255/12

         A BIZOTTSÁG (EU) 2018/1508 VÉGREHAJTÁSI RENDELETE
         (2018. október 10.)
         a sovány tejpor állami intervenció keretében történő felvásárlása esetén a 2019. pénzügyi évben alkalmazandó értékcsökkenési együttható rögzítéséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről szóló, 2013. december 17-i 1306/2013/EU európai parlamenti és tanácsi rendeletre (1) és különösen annak 20. cikke (4) bekezdésére,
         a Mezőgazdasági Alapok Bizottságával folytatott konzultációt követően,
         mivel:

                     (1)

                     A 906/2014/EU felhatalmazáson alapuló bizottsági rendelet (2) 3. cikke (1) bekezdésének e) pontja rendelkezik az állami intervenció keretében raktározott mezőgazdasági termékek értékcsökkenésének finanszírozásáról.

                     (2)

                     A 906/2014/EU felhatalmazáson alapuló rendelet V. mellékletének 1., 2. és 3. pontja meghatározza az értékcsökkenési százalék kiszámításának módszerét, amelyet együttható formájában kell alkalmazni. A mezőgazdasági termékek felvásárláskori értékcsökkenési százaléka nem haladhatja meg az érintett termék felvásárlási ára és becsült eladási ára közötti különbséget. Az említett százalékos arányt a pénzügyi év kezdete előtt minden termék tekintetében meg kell állapítani. A felvásárláskor a Bizottság az értékcsökkenés mértékét az értékcsökkenés százalékos arányának bizonyos hányadára korlátozhatja, de ez a hányad nem lehet kevesebb, mint a teljes értékcsökkenés 70 %-a.

                     (3)

                     Ezért meg kell határozni a tagállamok által a 2019. pénzügyi évben a sovány tejpor havi felvásárlási értékeire alkalmazandó együtthatót.

                     (4)

                     Az Európai Mezőgazdasági Garanciaalapból finanszírozott kiadások hatékony kezelése érdekében a Bizottságot értesíteni kell az értékcsökkenési együtthatók alkalmazásából eredő kiadásokról,

               ELFOGADTA EZT A RENDELETET:

            1. cikk
            Az állami intervenció keretében felvásárolt, és a tagállamok által 2018. október 1. és 2019. szeptember 30. között elraktározott vagy átvett sovány tejpor tekintetében a tagállamok 0,21 értékű értékcsökkenési együtthatót alkalmaznak a havonta felvásárolt sovány tejpor értékére vonatkozóan.

            2. cikk
            A tagállamok értesítik a Bizottságot az e rendelet 1. cikkében előírt értékcsökkenési együtthatók alkalmazásából eredő kiadások összegéről a 908/2014/EU bizottsági végrehajtási rendeletnek (3) megfelelően elkészített kiadásigazoló nyilatkozatokban.

            3. cikk
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            Ezt a rendeletet 2018. október 1-jétől kell alkalmazni.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. október 10-én.

                  a Bizottság részéről

                  az elnök

               Jean-Claude JUNCKER

            (1)  HL L 347., 2013.12.20., 549. o.

            (2)  A Bizottság 906/2014/EU felhatalmazáson alapuló rendelete (2014. március 11.) az 1306/2013/EU európai parlamenti és tanácsi rendeletnek az állami intervencióhoz kapcsolódó kiadások tekintetében történő kiegészítéséről (HL L 255., 2014.8.28., 1. o.).

            (3)  A Bizottság 908/2014/EU végrehajtási rendelete (2014. augusztus 6.) az 1306/2013/EU európai parlamenti és tanácsi rendeletnek a kifizető ügynökségek és más szervek, a pénzgazdálkodás, a számlaelszámolás, az ellenőrzési szabályok, a biztosítékok és az átláthatóság tekintetében történő alkalmazására vonatkozó szabályok megállapításáról (HL L 255., 2014.8.28., 59. o.).